400 sena mill-Inawgurazzjoni. tal-Akwidott Wieħed mill-aktar affarijiet bżonjużi fil- ħajja tal-bniedem hu l-ilma. Mingħajr ilma xejn ma jgħixx fuq wiċċ id-dinja u għalhekk minn dejjem il-bniedem ħaseb biex ikollu ilma tajjeb għall-bżonnijiet ta' kuljum. Il-Gżejjer Maltin minn dejjem kellhom problema ta' nuqqas ta' ilma; dan ġej mill-fatt li l-gżejjer tagħna mhumiex kbar ħafna u għalhekk il-qiegħa li tilqa' l-ilma tax-xita mhix kbira ħafna. Barra dan, bil-widien li għandhom il-gżejjer tagħna, l-ilma malajr isib triqtu lejn il-baħar u ħafna mill-ilma tax-xita jispiċċa moħli. L-abitanti tal-gżejjer tagħna minn dejjem raw kif għamlu biex kemm jista' jkun jippreservaw l-ilma. Hekk naraw li sa minn żmien il-Pre-istorja, kienu ġa jitħaffru ċisterni u bjar għall-ħażna tal-ilma. Din id-drawwa baqgħet dejjem preżenti u l-poplu tagħna dejjem baqa' konxju minn dan il-fatt. Problemi fi żmien l-Ordni ta' San Ġwann Meta fl-1530 l-Ordni ta' San Ġwann kien offrut l-Gżejjer Maltin, fir-rapport li kien tħejja mir-rappreżentanti tal-Gran Mastru, kienu ġibdu l-attenzjoni li l-art ta' Malta kellha nuqqas ta' ilma. Meta wara l-Assedju l-Kbir tal-1565 ġie l-Inġinier Francesco Laparelli u beda jħejji l-pjanti tal-belt il-ġdida, flimkien mal-Arkitett Malti Ġlormu Cassar, waħda mill-aktar affarijiet importanti li dawn kienu ħasbu għaliha kienet il-ħażna tal-ilma fil-belt Valletta. Biex ma jinħeliex ilma fit-tisqija, l-ebda dar ma seta' jkollha ġnien. Miżura oħra kienet li t-toroq inksew biċ-ċangaturi biex ma jkollhomx bżonn ixarrbuhom minħabba t-trab. L-aktar prekawzjoni importanti kienet li bilfors kull dar kellu jkollha bir biex fih jinġabar l-ilma tax-xita minn fuq il-bjut. Meta beda għaddej iż-żmien u l-belt Valletta kompliet tiġi aktar popolata, il- problema tal-ilma bdiet dejjem aktar tikber. Fil-Belt kienet teżisti nixxiegħa naturali waħda biss u din ma kinitx biżżejjed biex tlaħħaq mal-bżonnijiet tal-mijiet ta' residenti li kellha l-Belt il-ġdida. L-eqreb nixxiegħa barra l-Belt kienet waħda . msejħa Għajn Filip li kienet fil-Marsa u din ukoll ma kinitx suffiċjenti. L-Ordni kien ilu s-snin jaf b'din il-problema u kien dejjem iħabbel rasu kif din se tissolva. Il-Gran Mastru Garzes ipprova jsolvi din il-problema u għalhekk ġab lill-inġinier il-Ġiżwita Patri Ġakbu, li min-naħa tiegħu ħareġ bi proposta li jinġieb l-ilma mill-kampanja b'katusi minn taħt l-art. Dan kien proġett ambizzjuż u li kien jiswa ħafna flus. Iżda meta kien se jibda l-proġett, Patri Ġakbu qata' qalbu u telaq u għalhekk ma sar xejn. Kellhom jgħaddu ħmistax-il sena sakemm il-Gran Mastru Alof de Wignacourt waħħalha f'rasu li dan il-proġett kellu jwettqu. Fl-1610 Wignacourt ġab inġinier Ġiżwita ieħor li kien Patri Natale Tomasucci minn Messina. Tomasucci ħareġ bil- proposta li jsiru kanali tal-ġebel u fihom jinġieb l-ilma minn wara r-Rabat ta' Malta sal-Forti Sant'Iermu. Il-Gran Mastru nnifsu offra li jagħmel tajjeb għall-ispejjeż ta' dan il-proġett, flimkien mal-qligħ tal-ifran tal-Ordni, ħareġ somom kbar ta' flus. L-ilma ttieħed minn diversi nħawi madwar ir-Rabat, Ħad-Dingli u l-Imdina. Dawn kienu kollha għejun naturali li għadhom jeżistu sal-lum. Fosthom insibu Ħofriet ir-Rizz, Għajn Qajjied, Djar Ħandul, Għajn Ċirani u Għajn Tewżin. Minn dawn l-għejun, l-ilma nġabar ġo post jissejjaħ Ġnien is-Sultan fejn minn hemm kellu jibda t-triq lejn il-belt Valletta. Hekk inbnew il-kanali taħt l-art u x-xogħol mexa ġmielu. Meta l-proġett kien nofs triq u x-xogħol kien wasal qrib Ħ' Attard, instab li l-art kienet tinżel f'daqqa għal waqgħa ta' madwar 30 pied u dan ħoloq problema kbira kif kien se jikkontrolla l-ilma. L-Inġinier Tomasucci qata' qalbu u ħalla x-xogħol nofs leħja u telaq lura lejn Sqallija. Imma l-Gran Mastru Wignacourt kien waħħalha f'moħħu li l-ilma kellu jitwassal il-Belt u għalhekk ġab inġinier ieħor Taljan li kien jismu Bontadino de Bontadini li kien minn Bologna u dan beda jara kif se jsolvi l-problema. Fuq suġġeriment ta' wieħed mill-imgħallmin Maltin li kellu miegħu Bontadini ċertu Giovanni Attard, inbnew arkati li minn fuqhom kellhom jibqgħu għaddejjin il-kanali tal-ilma. Il-kanali kienu nksew bil-pozzolana li kienet tafal partikolari miġjub minn qrib Napli. Din il-kisja bil-pozzolana timpedixxi li l-ilma joħroġ u jinħela. Għalhekk naraw li l-arkati saru minn Ħ'Attard sa Santa Venera. Dan beda jissejjaħ l-Akwidott ta' Wignacourt. Fil-parti fejn kienu jiltaqgħu l-konfini bejn Birkirkara u Ħal Qormi, kienet ġa teżisti t-triq ewlenija li kienet tieħu mill-belt Valletta lejn l-Imdina. Din hi Triq San Ġużepp li ħadet isimha minn kappella ċkejna ddedikata lil dan il-qaddis. Għalhekk fi żmien li nbena l-akwidott, l-isem tat-triq kien għadu ma ngħatax, xorta din kienet triq ewlenija. Biex l-akwidott seta' jaqsam minn fuq din it-triq mingħajr ma jostakola l-passaġġ tagħha, kienet ġiet pjantata arkata iktar wiesgħa mill-komplament, iżda tal-istess għoli. Din l-arkata kellha kellha żewġ arkati iżgħar fil-ġnub biex minnhom setgħu jgħaddu n-nies. Billi din l-arkata kienet usa' mill-oħrajn u minn taħtha kien passaġġ, din ġiet iddekorata b'żewġ lapidi u żewġ stemmi tal-Gran Mastru Wignacourt. Dawn tpoġġew fuq iż-żewġ faċċati, jiġifieri dik li tħares lejn il-Belt u dik li tħares lejn l-Imdina. Fuq din l-arkata konna naraw fontispizju li fuqu kien hemm skultura tal-fjura l-ġilju ta' Franza u li tidher fl-istemma tal-Gran Mastru Wignacourt. Fil-ġnub kellha erba' piramidi tal-ġebel li kienu jkomplu jżejnuha. L-ilma jasal fil-belt Valletta L-akwadott minn Santa Venera sal-Floriana u l-belt Valletta jkompli taħt l-art għax f'din id-distanza ma kienx hemm aktar diżlivelli, u għalhekk seta' jitkompla bla problemi. Il-proġett kollu kien tlesta fl-1615. Iċ-ċerimonja tal-wasla tal-ilma fil- Belt saret fi Pjazza San Ġorġ fost il-ferħ tal-Kavalieri ta' Malta. Il-Gran Mastru Alof de Wignacourt kien għamel tajjeb minn butu għal kważi l-ispejjeż kollha ta' dan il- proġett u għalhekk ismu daħal fl-istorja bħala l-Gran Mastru twajjeb li kien għamel ħafna xogħol ta' fejda għal Malta, kemm fejn tidħol id-difiża bil-bini ta' diversi torrijiet, kemm fil-qasam tal-Arti billi kien ġab f'Malta lill-pittur famuż Caravaggio, kemm fil-qasam spiritwali fejn ħadem ħafna biex xerred il-kult Pawlin f'Malta, u fuq kollox jibqa' jissemma bħala l-bniedem li ta l-ħajja permezz tal-ilma lill-belt kapitali tagħna Valletta bil-bini tal-Akwidott li baqa' jissemma għalih. Nhar it-18 ta' Mejju, 1943 krejn tal-RAF laqat il-mina ċentrali u ġarraf partijiet minnha meta pprova jgħaddi minn taħtha. Il-ħaddiema tal-Public Works Department neħħew il-partijiet perikolużi bil-għan li ssir it-tiswija. Iżda fit-12 ta' Frar, 1944 trakk tal-militar reġa' laqatha u kompla ġarraf il-kumplament. Għalhekk tneħħiet il-parti li kienet għadha wieqfa u nfetħet il-wisa' tat-triq. L-intenzjoni dejjem kienet li din kellha terġa' tinbena, imma dan qatt ma sar. Illum diversi entitajiet ingħaqdu biex dan il-monument jerġa' jinbena. Hekk ir- raħal tagħna jkollu mill-ġdid dan il-bini li jfakkarna fil-kapaċità u d-determinazzjoni li kellu l-Gran Mastru Wignacourt biex itejjeb il-ħajja tal-poplu.